Anni Svanholt (SF), 2001-05-08:
SF indgik sammen med regeringen, Venstre, De Konservative, Centrum-Demokraterne og Kristeligt Folkeparti en energiaftale den 22. marts sidste år, og en del af den aftale vedrører jo naturgasområdet.
SF's formål med at gå ind i forhandlingerne om gennemførelse af EU's gasdirektiv og ændringer af varmeforsyningsloven var at sikre nogle overordnede samfunds- og miljøhensyn, forbrugerinteresser samt forbrugerbeskyttelse.
Der er jo meget store samfundsmæssige interesser knyttet til naturgasforsyningen, og det er derfor helt vitalt for det danske samfund at undgå, at kommercielle interesser overtager hele naturgasforsyningen, og vi synes faktisk, at det lykkedes ganske godt.
SF har også været med til at sikre, at der ikke indføres konkurrence i varmeforsyningen, og at fjernvarmenettet ikke kan sælges.
Det er nogle meget vigtige samfundsmæssige interesser, der dér blev varetaget, og markedsåbningen blev kun det, vi er nødt til som følge af EU's gasdirektiv, altså et minimum, og vi er også godt tilfredse med, og det er situationen i dag.
Vi mener derfor, at DONG som offentligt ejet selskab og de kommunale gasselskaber også i fremtiden skal spille en helt central rolle i den danske naturgasforsyning.
Derudover ønsker vi, at DONG også får mulighed for at blive et energiselskab, og DONG's repræsentantskab har udtrykt det på den måde: »...at repræsentantskabet støtter DONG's strategi om at udvikle nye forretningsaktiviteter, der kan sikre en rationel energianvendelse, herunder vedvarende energi, således at selskabet med tiden bliver leverandør af flere forskellige former for energi, gerne i et samarbejde med andre energiselskaber.«
Den tankegang støtter vi naturligvis i SF.
Vi mener, det er oplagt, at DONG også deltager i andre aktiviteter, nemlig i fremtidens energiformer, og det er jo vedvarende energi som vindmøller og geotermi.
Man kan sige, at DONG har meget tidligt været i gang med geotermien i Thisted, et meget lille projekt helt tilbage i 1980'erne, men det kører stadig væk og er nu gået ind i geotermien i Københavnsområdet.
Det kan vise sig at være utrolig lovende.
Det er der ikke nogen der kan sige noget om på nuværende tidspunkt, men det er utrolig vigtigt, at DONG også kan få reel mulighed for at gå ind i de nye muligheder, der er på energiområdet, som især er vedvarende energi, og derudover at der også er mulighed for at bruge de efterforskningserfaringer, der er fra Nordsøen, andre steder.
SF lægger afgørende vægt på, at naturgasinfrastrukturen, dvs. naturgasnet og -lagre, bliver i offentligt eje.
Med hensyn til markedsåbning kunne man jo næsten forstå her på nogle af ordførerne, at nu bliver der lagt op til store ændringer.
Det er jo ikke tilfældet.
Vi har en aftale i dag, som løber til udgangen af 2003, hvad angår aftaler om markedsåbning, og derefter er, kan man sige, partierne frit stillet.
Vi kan sige, at vi er jo ikke bare tilhængere af et marked, vi vil gerne regulere markedet, det er derfor, vi har lagt afgørende vægt på, at det blev stærkt reguleret, og at vi varetog de overordnede samfundshensyn og samfundsinteresser, vi har i denne her forbindelse.
Det er jo derfor, at markedsåbningen blev, som den nu er.
Jeg vil sige, vi forhandler jo i øjeblikket, og derfor vil vi nemlig også efter en drøftelse om det konkrete naturgasforslag gå ind i en diskussion på de her felter om det, der i det hele taget vedrører naturgasområdet.
Som det foreligger i dag, kan vi naturligvis støtte forslaget til vedtagelse.